รองนายกรัฐมนตรีและรัฐมนตรีว่าการกระทรวงกลาโหม กำชับหน่วยขึ้นตรงและเหล่าทัพสนับสนุนการสร้างสภาพแวดล้อมที่เอื้ออำนวยต่อการเลือกตั้งที่จะมีขึ้นในต้นปีหน้า
รองนายกรัฐมนตรีและรัฐมนตรีว่าการกระทรวงกลาโหม กำชับหน่วยขึ้นตรงและเหล่าทัพสนับสนุนการสร้างสภาพแวดล้อมที่เอื้ออำนวยต่อการเลือกตั้งที่จะมีขึ้นในต้นปีหน้า


พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก 
 ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กำชับในที่ประชุมสภากลาโหมให้หน่วยขึ้นตรงและเหล่าทัพสนับสนุนการสร้างสภาพแวดล้อมที่อำนวยกับการเลือกตั้งทั่วไปที่จะมีขึ้นในต้นปี 2562 โดยเน้นย้ำผู้ใต้บังคับบัญชาทุกระดับให้วางตัวอย่างเหมาะสม เป็นกลาง ไม่เป็นเครื่องมือทางการเมืองของพรรคการเมืองใด
 
ขณะเดียวกัน ขอให้ร่วมกันดูแลความปลอดภัยในทุกพื้นที่เพื่อให้พรรคการเมืองสามารถลงพื้นที่ทำกิจกรรมทางการเมืองอย่างเสมอภาคและเท่าเทียมกันภายใต้กรอบกฎหมายที่กำหนด โดยให้หน่วยทหารในพื้นที่ลงไปดูแล เนื่องจากไม่อยากให้มีการซื้อสิทธิ์ขายเสียงอย่างที่แล้วมา และหวังว่าพรรคการเมืองโดยเฉพาะผู้ที่สมัครเข้ามาทำงานด้านการเมืองคงมาร่วมทางการเมืองด้วยความสะอาดเป็นที่คาดหวังของประชาชนต่อไป

ส่วนการเปิดให้พรรคการเมืองมาหาเสียงในพื้นที่ทหาร ที่ผ่านมาหากจะเข้าพื้นที่ต้องทำหนังสือแจ้งและหน่วยทหารจะต้องให้ความเป็นธรรมกับทุกพรรคการเมืองอย่างเท่าเทียมกันภายใต้กรอบเวลาที่กำหนด ซึ่งวันนี้ทหารต้องวางตัวเป็นกลางอย่างเหมาะสมและทำหน้าที่เป็นกลไกหลักในการดูแลความมั่นคง